TALLINNA LINNA INNOVATSIOONI AVATUD TAOTLUSVOOR

Käesoleva taotlusvooru tellija on Tallinna linna Ettevõtlusamet (esindab Tallnna linna) ning taotlusvooru läbiviija Tallinna teaduspark Tehnopol SA.

1. Innovatsioonifondi eesmärk ja oodatav tulemus

2020 aastal pakub Tallinna linn tehnoloogiaettevõtetele võimaluse taotleda nii finantstoetust Tallinna linna innovatsioonifondist kui ka ligipääsu Tallinna linna kontaktidele, infrastruktuurile ja teistele projekti rakendamiseks vajalikele võimalustele. Innovatsioonifondi rakendamise eesmärk on:

* toetada Tallinna linna ja tehnoloogiaettevõtete omavahelist koostööd, võimaldades uudsete tarkvara või riistavara toodete kasutusele võttu Tallinna linnas;
* toetada Tallinna linna ambitsiooni muuta linna keskkond kaasaegsemaks, säästlikuks, kodanikusõbralikuks, avatuks;
* tutvustada Tallinna linnale innovaatilisi targa linna valdkonnaga seotud tooteid ja teenuseid ;
* arendada Tallinna linna töötajate ja ametnike teadlikkust uutest võimalikest innovaatilistest arendustest linnakeskkonnas.

Innovatsioonifondist toetust ja/või osa saanud ettevõtetele tekib kasu, kuivõrd neil on võimalus:

* rakendada oma tooteid/teenuseid Tallinna linnas;
* viia läbi pilootprojekte Tallinna linna reaalses elukeskkonnas;
* saada reaalajas tagasisidet oma tootele/teenusele;
* saada Tallinna linnalt vajalikke kontakte, nõuandeid, vahendeid (sh infrastruktuurile ligipääsu vm vajalikku oma projekti elluviimiseks linnakeskkonnas);
* saada finantsvahendeid (toetus) Tallinna linnalt;
* saada Tallinna linnalt referentse ja soovitusi oma müügi – ja eksporditegevuse toetuseks
* kasutada Tehnopoli mentorite võrgustiku tuge projekti elluviimisel.
1. Toetus ja selle kasutamise tingimused

Innovatsiooni rakendamisele suunatud taotlusvooru suurus 2020 aastal on kokku 50 000 eurot. Ettevõtetele jagatav ühekordne maksimaalne toetus on 15 000 eurot, millele lisandub ettevõtte poolt kohustusliku osana panustatav omafinantseering 50% ulatuses. Projekti kogukulu võib seejuures olla suurem kui 30 000 EUR, kuid eraldatud toetus ei saa ületada 15 000 eurot ühe ettevõtte kohta aastas.

Lisaks on taotlema oodatud ka ettevõtted, kes ei vaja finantstoetust, kuid soovivad teha koostööd Tallinna linnaga. Seega pakub konkurss lisaks finantsabile ka võimalust saada kontakte ja piloteerimise käivitamise tuge Tallinna linnas.

Toetuse raames on abikõlblikuks kuluks:

* toote/teenuse piloteerimise/testimise rakendamisega seotud otsene kulu (nt kulutused füüsiliseks rakendamiseks linnakeskkonnas) Tallinna linnas;
* seadmete, komponentide või tarkvara soetamine pilootprojekti käivitamiseks;
* toote/teenuse kohandamine Tallinna linnas rakendamiseks.

Toetuse raames ei ole abikõlblikuks kuluks:

* toote/teenuse arendamisega või testimise/piloteerimisega seotud ettevõtte tööjõukulu;
* toote/teenuse rakendamisega seotud turunduskulu;

Kulude puhul, mis eeltoodud loetelu ei kajasta, lepitakse konkreetse ettevõttega projekti iseärasustest tulenevalt eraldi kokku.

Käesoleva taotlusvooru raames väljamakstav toetus on ettevõttele antav vähese tähtsusega abi. Ettevõte peab tagama, et tal on õigus saada vähese tähtsusega abi ning et selle maksimaalne määr ei ole ületatud. Tehnopol esitab peale projekti elluviimise lõppu ettevõttele kinnituse saadud vähese tähtsusega abi kohta. Selle edastamine riiklikku süsteemi on ettevõtte enda ülesanne.

1. Taotlusvoorud

Taotlusvoorud toimuvad 2020 aastal 2 korda.

Kevadine voor käivitatakse veebruaris/märtsis ning eelvooru läbinud ettevõtete esitlused komisjonile toimuvad aprillis, soovitavalt Tallinna linna konverentsi MELT toimumise ajal. Teine taotlusvoor toimub sügisel ning eelvooru läbinud ettevõtete esitlused komisjonile toimuvad soovitavalt Ettevõtlusnädala ajal ehk oktoobri I nädalal.

1. Innovatsioonifondist toetuse taotlemise tingimused

Innovatsioonifondi taotlusvoor on suunatud nii startupidele kui ka väike ja keskmisega suurusega ettevõtetele, mis:

* on registreeritud Tallinna linnas;
* on tegutsenud vähemalt viimased 6 kuud (alates 01.10.2019);
* kus töötab vähemalt 1 täiskohaga töötaja
* omab käivet vähemalt viimase 6 kuu osas kokku summas 10 000 eurot (alates 01.10.2019);
* on välja töötanud ja pakub tooteid/teenuseid targa linna valdkonnas
* toote/teenuse rakendamine Tallinna linnas toetab Tallinna linna arengukavas märgitud eesmärke (keskkonnasõbralik, säästlik, uuendusmeelne

Innovatsioonifondist taotletavale toote/teenuse elluviimisele seatud eeltingimused:

* toode/teenus on ettevõtte enda poolt väljaarendatud
* toode/teenus on uuenduslik;
* toote/teenuse prototüüpimise faas on läbitud ja tegemist on funktsioneeriva toote/teenusega;
* seda ei ole varasemalt Tallinna linnas rakendatud või on rakendatud, kuid ettevõtte poolt pakutud lahendus on säästlikum, keskkonnasõbralikum, uuenduslikum või muul moel parem ja silmapaistvam;
* sarnast lahendust on rakendatud mujal maailmas.

Toetuse taotlemise aluseks ettevõtte poolt esitatud taotlus, mis sisaldab:

* ettevõtte andmeid (taotlemise aluseks olevad tingimused täidetud) ja lühikest tegevuse ülevaadet;
* toote/teenuse kirjeldust ja senist rakendatust/ajalugu;
* projekti kirjeldust koostööks Tallinna linnaga sh vajaduste kirjeldust Tallinna linna poolt, tegevuste ülevaadet;
* projekti eelarve jaotust sh kuluallikate lõikes ja omafinantseeringut välja tuues;
* projekti rakendamise eeldatavat ajakava.
1. Taotlemise protsessi kirjeldus ja komisjoni otsused

Taotlusi esitatakse 2 korda aastas määratletud ajaperioodi jooksul. Mõlemad taotlusvoorud on tähtajalised.

Taotlused esitatakse interaktiivselt Tehnopoli kodulehe kaudu. Taotlusi menetletakse Tehnopoli poolt voorude kaupa. Taotluste menetlemise eelvoorus kontrollib Tehnopol:

* taotleja vastavust nõuetele;
* taotluse ja projekti kirjelduses toodud kirjelduse vastavust nõuetele.

Lisaks uurib Tehnopol vajadusel täiendavat infot taotleja ja taotluste kohta (kirjalikul ja suulisel teel, kasutades online kanaleid), mis on vajalik eelvooru läbinud taotlejate ja taotluse osas otsuse tegemiseks. Eelvooru otsuse alusel teeb Tehnopol ettepaneku Tallinna linna poolt määratud kontaktisikule ettevõtete ja projektide osas, kes pääsevad lõppvooru. Lõppvoorus soovituslikult esitlusele tulevate projektide arv on 15 projekti/taotlust. Lõppvooru mittepääsenud taotluste kohta annab Tehnopol igale taotlejale tagasiside.

Lõppvoorus esitleb taotluse esitaja oma projekti komisjoni ees. Komisjoni koosseisu paneb kokku Tehnopol koostöös Tallinna linna esindajatega. Komisjoni koosseisu kuuluvad nii Tallinna linna esindajad (soovitavalt neist valdkondadest, mis valdkonnas on ettevõtete taotlused) kui ka äri- ja investeerimisvaldkonna ning targa linna valdkonna eksperdid ja esindajad (ettepanek Tehnopoli poolt). Komisjon koguneb 2 korda aastas. Komisjoni teeb otsuse toetuse saajate kohta.

Komisjoni otsuse alusel vormistab Tehnopol juhatuse otsusega toetuse saajatele toetuse väljamaksmise.

1. Projektide elluviimine ja toetuse väljamaksmine

Komisjoni poolt tehtud otsused taotlusvoorust toetuse saanute kohta kinnitab Tehnopol juhatuse otsusega, mis on aluseks taotlusvooru võitjatele toetuse väljamaksmiseks. Juhatuse otsuse ja toetuse väljamaksmise aluseks on ettevõtte poolt esitatud arve. Arve esitamise aluseks on ettevõtte ja Tehnopoli poolt allkirjastatud leping, mis sisaldab taotlust koos projektiplaani, eelarve ja projekti ajakavaga ning Tallinna linna poolset kinnituskirja linna poolsete kohustuste elluviimiseks.

Toetus makstakse välja kahes osas:

* 30% toetuse mahust enne projekti tegevuste algust;
* 70% toetuse mahust pärast projekti tegevuste elluviimist.

Väljamaksed tehakse ettevõttele täies mahus. Ettevõte ei pea toetuse saamiseks esitama Tehnopolile detailseid kuludokumente vaid esitama kokkuvõtliku kulude väljavõtte/aruande oma raamatupidamissüsteemist. Lisaks peab olema valmis tõendama tehtud kulutusi läbiviidava kontrolli/auditi käigus.

Vastavalt ettevõtte poolt esitatud taotlusele ja projektiplaanile jälgib Tehnopol projekti elluviimist ning vahendab suhtlust Tallinna linnaga.

Tallinna linnal on kohustus määratleda omalt poolt kontaktisik, kes toetab linna poolt ettevõtete projektide elluviimist, vahendades selleks kontakte, toetades vajalikke tegevusi ja tehinguid kokkulepitud ajaperioodi jooksul.

Kui projektiplaani elluviimisel tekib tõrkeid, siis otsustakse koostöös Tallinna linna kontaktisiku, ettevõtja esindaja ning Tehnopoli esindaja poolt projektiplaani elluviimise edasine plaan ja tegevused.

Kõigil kolmel osapoolel on seejuures õigus projektiplaani elluviimine lõpetada kirjalikult esitatud põhjenduse alusel. Ametliku ja põhjendatud otsuse projektiplaani lõpetamise ja toetuse osalise väljamaksmise või väljamakse mittetegemise eest teeb Tehnopoli juhatus.

1. Tallinna innovatsioonifondi rakendaja ja elluviija

Innovatsioonifondi taotlusvoore viib läbi SA Tehnopol, sest:

* Tehnopol on osaline ja omab ligipääsu tehnoloogiaettevõtete võrgustikule ehk innovatsioonifondi mõistes parimatele pakkujatele;
* Tehnopoli igapäevatöö on seotud tehnoloogiaettevõtete ja startupide arendamisega ning nende arengu toetamisega ehk oskab hinnata ettevõtte arengujärku, tooteid/teenuseid, kasvu jne.;
* Tehnopoli üks omanikke on Tallinna linn, mistõttu toetab innovatsioonifondi rakendamine Tehnopolis hästi nende omavahelist suhtlust;
* Tehnopoli fookusvaldkond on tark linn ja rohetehnoloogia, mis keskenduvad linnakeskkonnas uute rakenduste arendamisele koos ettevõtetega ning uutele toodetele/teenustele laiema turu otsimisega;
* Tehnopol võimaldab ettevõtetel kasutada oma linnaku piirkonda testimiseks ja uute toodete/teenuste piloteerimiseks;
* Tehnopol omab laia mentorite ja ekspertide võrgustikku, kes saavad panustada käesoleva taotlusvooru erinevatesse etappidesse (ettevõtete nõustamine, otsustamine, järelevalve ja hindamine).

Tehnopoli poolsed kontaktisikud:

Martin Goroško

Äriarenduse osakonna juhataja

martin.gorosko@tehnopol.ee

Anu Puusaag

Targa linna valdkonnajuht

anu.puusaag@tehnopol.ee.